  Майя Бывальцева 11-тӥ толсуре Удмуртиын куасэн бызьылонъя Г. А. Кулакова нимо спорт огъетлэн кузьымъёсыз понна «Зимний Кубок легенд» ӵошатсконъёс ортчозы. Со сярысь улосвылысь спортъя министерстволэн пресс-службаез ивортӥз. Усьтэм элькун ӵошатсконъёсы Удмуртиысь, Пермь шаерысь, Тамбов, Нижний Новгород, Самара улосвылъёсысь, Татарстанысь но мукет интыосысь куасэн бызьылӥсьёс пыриськозы. Спортсменъёс но тунсыкъяськисьёс арлыдзыя люкемын луозы: 2001-тӥ арын но солэсь азьло воргоронъёс но пиосмуртъёс, 2002-2003 арын вордскем нылъёс но пиос, 2004-2005 но 2006-2007 аръёсы вордскем пияшъёс но нылашъёс. Пыриськисьёс 3, 5, 7 но ӝыны, 10 иськемез ортчозы. Ӵошатсконъёсты усьтон ужрадэ Удмуртиысь тодмо спортсменъёс, куасэн бызьылон спортысь дано адямиос вуозы – Галина Кулакова, Тамара Тихонова, Нина Парамонова, Владимир Никитин. Быдэ вуэм спортсменъёслэн коронавируслэсь прививка пуктэмзы яке висемзы сярысь сертификатсы, яке висёнзы шараямтэ шуыса ПЦР-тестсы луыны кулэ. Куасэн бызьылонъя «Зимний Кубок легенд» ӵошатсконъёс куинетӥзэ радъясько ни. 2020-тӥ арын стартэ 400 спортсменъёс но куасэз яратӥсьёс пыриськизы. Нош туэ гужем «Летний Кубок легенд» – питрано куасэн но пыдын бызьылонъя ӵошатсконъёс – ортчытӥзы. Тодэ вайытом, 12-тӥ толсуре куасэн бызьылыны яратӥсьёсты «Нырысь лымы – 2021» ӵошатсконэ пыриськыны ӧтё. Вожвылъяськон озьы ик Галина Кулакова нимо огъетын ортчоз.  Тегъёс: Спорт Ижкар Удмуртия куасэнбызьылон  